28/06/2010 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Remisión de resolución

Primeiro. Con data 3 de novembro de 1994, a Dirección Xeral de Industria resolveu autorizar administrativamente a Forestal del Atlántico, S. A. unha planta de coxeración no concello de Mugardos (A Coruña), e outorgarlle a condición de autoxerador eléctrico. Segundo. Con data 4 de decembro de 1996, a Dirección Xeral de Industria resolveu autorizar administrativamente a Forestal del Atlántico, S. A. a ampliación da citada planta de coxeración, e incluíla no réxime especial creado polo R. D. 2366/1994. Terceiro. Con data 26 de xuño de 1997, a Dirección Xeral de Industria resolveu aprobar o proxecto de execución da planta de coxeración de referencia, tendo as seguintes características básicas: - Catro motores de combustión interna, alimentados por fueloleo, de 6.590 kW de potencia c/u - Catro xeradores síncronos trifásicos, de 6.200 kVA de potencia nominal c/u, tensión de xeración 6 kV e cos phi=1 - Un centro de transformación de potencia a intemperie de r/t 132/6 kV cunha potencia de 24,8 MVA - Aparellaxe de protección, sinalización e medida e interconexión coa rede de distribución de enerxía eléctrica Cuarto. Con data 15 de xaneiro de 2010, Forestal del Atlántico, S. A. solicitou autorización administrativa, aprobación do proxecto de execución e inclusión no réxime especial de produción de enerxía eléctrica para unha modificación substancial da instalación de coxeración citada. Quinto. Con data 19 de febreiro de 2010 publicouse no Diario Oficial de Galicia n034, e con data 1 de marzo de 2010 no Boletín Oficial da Provincia da Coruña n°39, a solicitude de autorización administrativa indicada no antecedente de feito cuarto, sen que se presentase alegación algunha. As características do proxecto que se somete a información pública son as seguintes: Solicitante: Forestal del Atlántico, S. A. Domicilio Social: Punta Promontoiro s/n, 15620 Mugardos (A Coruña) Denominación: Modificación da instalación de coxeración Situación: Mugardos (A Coruña) Características técnicas: Substitución de caldeiras de recuperación de calor Instalación de dúas unidades de absorción Sistema de intercambio aire-auga, para quentamento das naves de papel e urea Renovación de sistemas de control Sexto. Con data 3 de maio de 2010, o Departamento Territorial da Consellería de Economía e Industria da Coruña emitiu informe favorable á solicitude presentada. Primeiro. O artigo 28 da Lei 54/1997, establece que a construción, explotación, modificación substancial, a transmisión e o peche de instalacións de produción de enerxía eléctrica en réxime especial estará sometida ao réxime de autorización administrativa previa, que terá carácter regrado, correspondéndolle o seu outorgamento á Administración Autonómica. Segundo. O artigo 4.1 do Decreto 661/2007, do 25 de maio, polo que se regula a actividade de produción de enerxía eléctrica en réxime especial, establece que o recoñecemento da condición de instalación de produción acollida ao réxime especial de produción de enerxía eléctrica corresponde aos órganos das comunidades autónomas. Terceiro. O artigo 28 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, atribúe á Dirección Xeral de Industria, Enerxía e Minas a dirección, coordinación, planificación, execución, seguimento e control das competencias e funcións da consellería en materia de enerxía. Cuarto. Na tramitación tivéronse en conta as normas de procedemento contidas no Real Decreto 1955/2000, do 1 de decembro, no Real Decreto 661/2007, do 25 de maio, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. De acordo co que antecede Primeiro. Autorizarlle administrativamente a Forestal del Atlántico, S. A. a modificación substancial da instalación de coxeración que posúe no concello de Mugardos (A Coruña). Segundo. Aprobar o proxecto de execución da devandita modificación, “Proyecto de Modificación Sustancial de la Planta de Cogeneración de Forestal del Atlántico, S. A., a los efectos del artículo 4 del RD 661/2007, Mugardos”, asinado pola enxeñeira técnica industrial Gema Albo Villareal, colexiada número 2699, e visado polo Colexio Oficial de Enxeñeiros Técnicos Industriais da Coruña o 7 de xaneiro de 2010, co número 78/10 Terceiro. Recoñecerile á modificación da instalación que por esta resolución se autoriza a condición de instalación acollida ao réxime especial de produción de enerxía eléctrica regulado polo Real Decreto 661/2007, do 25 de maio, e encadrala no subgrupo a.1.2 do artigo 2 do devandito Real Decreto. Todo isto de acordo coas seguintes condicións: Primeira. As instalacións que se autorizan terán que realizarse de acordo coas especificacións e planos que figuran no proxecto que por esta resolución se aproba e referido no punto segundo da parte dispositiva desta. Segunda. Para introducir modificacións nas instalacións que afecten a datos básicos do proxecto será necesaria a previa autorización desta Dirección Xeral. Pola súa banda, o Departamento Territorial da Consellería de Economía e Industria da Coruña poderá autorizar as modificacións de detalle do proxecto que resulten procedentes, debendo comunicarlle a este centro directivo todas as resolucións que dite en aplicación da devandita facultade. Terceira. O prazo para a posta en servizo das instalacións que se autorizan será de seis meses contados a partir da data de publicación desta resolución. Cuarta. Unha vez construídas as instalacións autorizadas, o Departamento Territorial da Consellería de Economía e Industria da Coruña inspeccionará a totalidade das obras e montaxes efectuadas e verificará o cumprimento dos compromisos contraídos por Forestal del Atlántico, S. A. Quinta. Con carácter previo á posta en servizo das instalacións, o órgano competente verificará o cumprimento dos condicionados impostos nesta resolución. Sexta. A Administración resérvase o dereito de deixar sen efecto a presente autorización por calquera das causas establecidas no artigo 34 do Decreto 1775/1967, do 22 de xullo, sobre réxime de instalación, ampliación e traslado de industrias, ou por incumprimento das condicións impostas. Sétima. Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Oitava. Como requisito necesario para a aplicación do réxime especial á devandita instalación, o titular e/ou explotador deberá inscribila no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia, creado pola Orde da Consellaría de Industria e Comercio do 5 de xullo de 1995 (DOG do 14 de xullo), para o cal acreditará o cumprimento das condicións previstas no artigo 12 do Real Decreto 661/2007, do 25 de maio, e presentará a documentación que figure nas instrucións que dite esta dirección xeral en desenvolvemento da citada Orde. Contra esta resolución que non é definitiva en vía administrativa, poderase interpoñer recurso de alzada perante o conselleiro de Economía e Industria da Xunta de Galicia, no prazo dun mes contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 9 de xuño de 2010 O director xeral de Industria, Enerxía e Minas Ángel Bernardo Tahoces